**ZELENÁ ŠKOLA**

je medzinárodný certifikačný výchovno-vzdelávací program určený pre školy, ktoré chcú zmeniť seba a svoje okolie. Cieľom programu je podpora školských komunít, v ktorých si ich členovia vyskúšajú čaro i nástrahy spolupráce. Žiaci s pomocou učiteľov a rodičov riešia reálne potreby svojej školy a okolia, čím pomáhajú k pozitívnej zmene.

O problematike životného prostredia sa nestačí len učiť, ale je zároveň nevyhnutné zmeniť naše konanie. Školy vstupom do tohto projektu sú motivované k realizácii dlhodobých, praktických a vzdelávacích aktivít, ktoré majú reálny pozitívny dosah na životné prostredie školy a jej okolia. Realizácia programu podporuje na školách priestor na rozvoj tvorivého a kritického myslenia, dochádza k zlepšeniu medziľudských vzťahov a atmosféry prostredníctvom spolupráce na spoločných cieľoch.

**Naša vízia**

Chceme vytvárať školské komunity, kde si môžu ich členovia zažiť čaro i nástrahy spolupráce a vyskúšať si svoje sily zoči-voči praktickým výzvam. Škola by mala vytvárať priestor, kde si mladí ľudia spoločne s učiteľmi a rodičmi rozvíjajú prostredníctvom zážitku tvorivé a kritické myslenie a realizujú inšpiratívne riešenia environmentálnych a spoločenských výziev. Žiaci by mali byť spolutvorcami hodnôt a aktivít v škole, pretože pokiaľ dokážeme zmeniť školu, dokážeme zmeniť aj svet okolo seba.

**Naše hodnoty**


Rešpektujeme slobodu každého jedinca. Veríme, že každý má právo hľadať vlastnú cestu. Za nedeliteľnú súčasť tejto slobody považujeme zodpovednosť za svoje správanie voči ostatným ľuďom a prírode okolo nás. Veríme tiež, že všetko okolo nás si zaslúži našu úctu.

**Participácia alebo spoločne to ide ľahšie**

Proces Zelenej školy je prioritne zameraný na ľudí, nie na úlohy. Zahŕňa celú školu spolu s členmi miestnej komunity a aktivuje ich participáciu – spoluúčasť na rozhodovaní a riešení vybraných problémov. Podporuje tímovú prácu a pomáha vytvárať spoločnú víziu školy, ktorá rešpektuje a prakticky chráni životné prostredie. Žiaci sú dôležitou súčasťou pracovného tímu – kolégia a aktívne sa zapájajú do každého zo 7 krokov metodiky. Analyzujú dosah školy na životné prostredie v jednej alebo viacerých zo 7 tém a následne navrhujú zlepšenia, ktoré sa snažia pri zapojení celej školskej komunity zrealizovať. Navrhnuté aktivity sa usilujú čo najviac prepájať s výučbou a svoje úspechy priebežne monitorujú a hodnotia. Svoje predsavzatia a prijaté princípy výtvarne vyjadrujú prostredníctvom Ekokódexu.

**Metodika a témy programu**

V programe Zelená škola sa uplatňuje praktická metodika 7 krokov. Je jednoduchým, no účinným nástrojom na to, aby sa na škole udiali pozitívne zmeny – zmeny nielen v oblasti životného prostredia, ale aj vzájomných vzťahov, spolupráce a celkovej atmosféry na škole. Náplňou programu je splnenie týchto 7 krokov Zelenej školy počas certifikačného obdobia s výberom a podrobným rozpracovaním minimálne jednej z nasledujúcich tém v jednom certifikačnom období: voda, odpad, energia, doprava a ovzdušie, zelené obstarávanie a úradovanie, zeleň a ochrana prírody, potraviny.

**Naša škola si v šk. roku 2021/2022 vybrala tému zeleň a ochrana prírody.**